               EUROPOS KOMISIJA
            Briuselis, 2019 10 15
            COM(2019) 469 final
            2019/0222(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Pasaulio prekybos organizacijos Prekybos prekėmis taryboje dėl Prekybos lengvinimo komiteto darbo tvarkos taisyklių

               AIŠKINAMASIS MEMORANDUMAS

               1.Pasiūlymo dalykas

               Pasiūlymu nustatoma pozicija, kurios turi būti laikomasi Sąjungos vardu Pasaulio prekybos organizacijoje (PPO) dėl siūlymo priimti Prekybos lengvinimo komiteto (toliau – Komitetas) darbo tvarkos taisykles pagal PPO prekybos lengvinimo susitarimą (toliau – Susitarimas).

               2.Pasiūlymo aplinkybės

               2.1.Prekybos lengvinimo susitarimas

               Susitarimas, kurio viena iš Šalių yra ES
                  1
               , priimtas per 2013 m. Balyje vykusią 9-ąją PPO ministrų konferenciją, siekiant supaprastinti, modernizuoti ir palengvinti PPO narių tarpusavio eksporto ir importo procesus. Susitarime pateikta nuostatų dėl greitesnių, paprastesnių, skaidresnių ir veiksmingesnių procedūrų pasienyje, greitesnio prekių, įskaitant vežamas tranzitu, judėjimo, išleidimo ir įforminimo, taip pat nustatytos muitinių ir kitų susijusių institucijų veiksmingesnio bendradarbiavimo priemonės, susijusios su prekybos lengvinimu ir muitinių procedūrų laikymusi. Susitarimas įsigaliojo 2017 m. vasario 22 d.

               2.2.Prekybos prekėmis tarybos numatomas aktas

               Susitarimo 23 straipsnio 1 dalimi įsteigtas Prekybos lengvinimo komitetas ir numatyta, kad „Komitetas nustato savo darbo tvarkos taisykles“. Japonija, Argentina, Norvegija ir Paragvajus pateikė atitinkamą pasiūlymą, kuriam visapusiškai pritarta paskutiniame PPO Prekybos lengvinimo komiteto posėdyje 2019 m. birželio 25 d. Siūlomos taisyklės yra administracinio pobūdžio ir jomis užtikrinamas veiksmingas Prekybos lengvinimo komiteto posėdžių organizavimas ir proceso eiga.

               Remiantis Marakešo sutarties, kuria įsteigiama PPO, IV straipsnio 6 dalimi, pavaldžių struktūrų, kaip antai Prekybos lengvinimo komiteto, darbo tvarkos taisykles, kad jos įsigaliotų, turi patvirtinti PPO Prekybos prekėmis taryba.

               3.Pozicija, kurios turi būti laikomasi Sąjungos vardu

               Darbo tvarkos taisyklės yra administracinio pobūdžio. Jomis siekiama užtikrinti, kad Prekybos lengvinimo susitarimas veiktų veiksmingai. ES yra suinteresuota, kad šios taisyklės, kurioms visapusiškai pritarta Prekybos lengvinimo komiteto posėdyje, būtų priimtos ir Komitetas tinkamai veiktų ir veiksmingai stebėtų Prekybos lengvinimo susitarimo įgyvendinimą. Šios taisyklės pagrįstos PPO generalinės tarybos darbo tvarkos taisyklėmis
                  2
                ir pakoreguotos tik tiek, kad atitiktų konkrečius Prekybos lengvinimo komiteto poreikius. Pavyzdžiui, Generalinės tarybos darbo tvarkos taisyklių 1 taisyklė papildyta pareiga, kad Komitetas posėdžiautų bent kartą per metus (Generalinė taryba to daryti neprivalo). Dar vienas pavyzdys – kvietimas į posėdį turėtų, pageidautina, būti pateiktas likus trims savaitėms iki posėdžio, kad būtų lengviau parengti pozicijas, o tai kartais sudėtinga, ypač kai jos susijusios su pagalba, siejama su tam tikrų įsipareigojimų vykdymu. Generalinės tarybos posėdžiai prireikus gali būti šaukiami labai skubiai, o paprastai – per 10 darbo dienų (2 taisyklė).

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Pasaulio prekybos organizacija yra tarptautinė organizacija, įsteigta Marakešo sutartimi, kuria įsteigiama PPO (toliau – PPO steigimo sutartis). Prekybos lengvinimo komitetas įsteigtas kaip Prekybos prekėmis tarybai pavaldi struktūra.

               Aktas, kurį turi priimti Prekybos prekėmis taryba, yra teisinę galią turintis aktas. Numatomu aktu Susitarimo institucinė struktūra nepapildoma ir nekeičiama. Juo tik patvirtinamos Prekybos lengvinimo komiteto veiklos taisyklės.

               Todėl siūlomo sprendimo procedūrinis teisinis pagrindas yra SESV 207 straipsnio 3 ir 4 dalys kartu su 218 straipsnio 9 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio ES vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinė ar svarbesnė dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.Numatomo akto skelbimas

               Netaikoma.

               2019/0222 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Pasaulio prekybos organizacijos Prekybos prekėmis taryboje dėl Prekybos lengvinimo komiteto darbo tvarkos taisyklių

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu (ES) 2015/1947
                  4
                Sąjunga sudarė Susitarimą dėl prekybos lengvinimo (toliau – Susitarimas) ir jis įsigaliojo 2017 m. vasario 22 d.;

               (2)Susitarimo 23 straipsnio 1 dalyje numatyta, kad Prekybos lengvinimo komitetas gali nustatyti savo darbo tvarkos taisykles;

               (3)Marakešo sutarties, kuria įsteigiama Pasaulio prekybos organizacija, IV straipsnio 6 dalyje numatyta, kad, Prekybos lengvinimo komiteto darbo tvarkos taisykles turi patvirtinti Prekybos prekėmis taryba;

               (4)tikslinga nustatyti poziciją, kurios Prekybos prekėmis taryboje turi būti laikomasi Sąjungos vardu, kadangi numatomas sprendimas Sąjungai bus privalomas;

               (5)tikslinga pritarti siūlomoms darbo tvarkos taisyklėms, kurios sudarys sąlygas Prekybos lengvinimo komitetui veiksmingai veikti. Taisyklės pagrįstos Pasaulio prekybos organizacijos generalinės tarybos darbo tvarkos taisyklėmis ir pakoreguotos tiek, kad atitiktų konkrečius Prekybos lengvinimo komiteto poreikius,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu Prekybos prekėmis tarybos posėdyje dėl Prekybos lengvinimo komiteto darbo tvarkos taisyklių priėmimo, yra pritarti jų priėmimui, kaip nustatyta priede.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2015 m. spalio 1 d. Tarybos sprendimas (ES) 2015/1947, OL L 284, 2015 10 30, p. 1–2.

                     (2)

                        1996 07 25 dokumentas WT/L/161 „Ministrų konferencijų ir Generalinės tarybos posėdžių darbo tvarkos taisyklės“.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2015 m. spalio 1 d. Tarybos sprendimas (ES) 2015/1947 dėl Protokolo, kuriuo iš dalies keičiama Pasaulio prekybos organizacijos steigimo sutartis (Marakešo sutartis), sudarymo Europos Sąjungos vardu (OL L 284, 2015 10 30, p. 1).

    ---documentbreak---

               EUROPOS KOMISIJA
            Briuselis, 2019 10 15
            COM(2019) 469 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios turi būti laikomasi Europos Sąjungos vardu Pasaulio prekybos organizacijos Prekybos prekėmis taryboje dėl Prekybos lengvinimo komiteto darbo tvarkos taisyklių

               PRIEDAS

               PREKYBOS LENGVINIMO KOMITETO DARBO TVARKOS TAISYKLĖS
                  1

               Prekybos lengvinimo komiteto posėdžiams mutatis mutandis taikomos Generalinės tarybos posėdžiams taikomos darbo tvarkos taisyklės (WT/L/161), išskyrus šiuos atvejus:

               I skyrius. Posėdžiai

               (a)(Generalinės tarybos) 1 taisyklė turėtų būti iš dalies pakeista pagal Susitarimo dėl prekybos lengvinimo 23 straipsnio 1.2 punktą, kad būtų numatyta taip:

               „Komitetas rengia posėdžius prireikus ir kaip numatyta pagal Susitarimo dėl prekybos lengvinimo nuostatas, bet ne rečiau kaip kartą per metus.“

               (b)2 taisyklės pirmas sakinys turėtų būti iš dalies pakeistas taip:

               „Komiteto posėdžius šaukia Generalinis direktorius, pateikdamas pranešimą, pageidautina, prieš tris savaites ir bet kuriuo atveju ne vėliau kaip prieš dešimt kalendorinių dienų iki nustatytos posėdžio dienos.“

               II skyrius. Darbotvarkė

               (c)5 taisyklė neturėtų būti taikoma
                  2
               .

               (d)11 taisyklė turėtų būti pakeista taip:

               „Tarptautinių tarpvyriausybinių organizacijų atstovai gali dalyvauti posėdžiuose stebėtojų teisėmis Prekybos lengvinimo komiteto kvietimu, laikydamiesi Generalinės tarybos darbo tvarkos taisyklių 3 priede pateiktų gairių.

               Be to, laikydamasis Susitarimo dėl prekybos lengvinimo 23 straipsnio 1.5 punkto, Komitetas gali pakviesti kitų tarptautinių organizacijų arba joms pavaldžių struktūrų atstovus, kompetentingus prekybos lengvinimo srityje:

               (a)dalyvauti komiteto posėdžiuose ir

               (b)aptarti konkrečius su šio Susitarimo įgyvendinimu susijusius klausimus.“

               V skyrius. Pareigūnai

               (e)12, 13 ir 14 taisyklės turėtų būti iš dalies pakeistos, kad Komitetas būtų įgaliotas išrinkti pirmininko pavaduotoją. Atitinkamai 12, 13 ir 14 taisyklės turėtų būti išdėstytos taip:

               „12 taisyklė. Komitetas iš narių atstovų išrenka pirmininką
                  3
                ir gali išrinkti pirmininko pavaduotoją. Rinkimai įvyksta per pirmąjį metų posėdį ir įsigalioja posėdžio pabaigoje. Pirmininkas ir pirmininko pavaduotojas eina pareigas iki kitų metų pirmojo posėdžio pabaigos.

               13 taisyklė. Jei pirmininkas nedalyvauja posėdyje ar jo dalyje, jo pareigos tenka pirmininko pavaduotojui. Jei pirmininko pavaduotojas neišrinktas arba nedalyvauja posėdyje, Komitetas tam posėdžiui ar jo daliai išrenka laikiną pirmininką.

               14 taisyklė. Jei pirmininkas nebegali eiti savo pareigų, Komitetas paskiria 12 taisyklėje nurodytą pirmininko pavaduotoją arba, jei pavaduotojas neišrinktas, išrenka laikiną pirmininką, kuris eina šias pareigas tol, kol neišrenkamas naujas pirmininkas.“

               VI skyrius. Procesas

               (f)24 taisyklės pirmas sakinys turėtų būti iš dalies pakeistas taip:

               „Siekdamas pagreitinti procesą pirmininkas gali pasiūlyti atstovams, norintiems išreikšti pritarimą tam tikram pasiūlymui, balsuoti pakeliant ranką, kad tai būtų tinkamai įtraukta į protokolą kaip pritarimas [...].“

               VII skyrius. Sprendimų priėmimas

               (g)33 taisyklė turėtų būti iš dalies pakeista taip:

               „Jei sprendimo negalima priimti bendru sutarimu, klausimas perduodamas Prekybos prekėmis tarybai.“

               (h)34 taisyklė neturėtų būti taikoma.

               __________

                     (1)

                        Pagrįstos Argentinos, Japonijos, Norvegijos ir Paragvajaus pranešimu (G/TFA/W/14).

                     (2)

                        Tai, kad darbotvarkė būtų tinkamai parengta ir išplatinta, užtikrinama Generalinės tarybos darbo tvarkos taisyklėmis (2, 3 ir 6).

                     (3)

                        Komitetas taiko atitinkamas gaires, pateiktas „PPO struktūrų pareigūnų skyrimo gairėse“ (WT/L/31, 1995 m. vasario 7 d.).